
Text rozhodnutia
Súd: Krajský súd Bratislava Spisová značka: 9Saz/26/2014 Identifikačné číslo súdneho spisu: 1014201278 Dátum vydania rozhodnutia: 26. 09. 2014 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2014:1014201278.1 Uznesenie Krajský súd v Bratislave v právnej veci navrhovateľa: D. K. G. K., narodeného XX.XX.XXXX, štátneho príslušníka Somálska s miestom pobytu D. XXX/XX, Ž. (E.), zastúpeného pani Mgr. Jarmilou Vargovou, advokátkou so sídlom pracoviska Brečtanová 21, Bratislava proti odporcovi: Ministerstvo vnútra Slovenskej republiky - migračný úrad, Pivonková 6, Bratislava v konaní o opravnom prostriedku navrhovateľa z 31.7.2014 proti rozhodnutiu odporcu ČAS: MU-122-14/PO-Ž-2014 zo dňa 26.6.2014 takto r o z h o d o l : Krajský súd v Bratislave postupuje vec vedenú pod sp. zn. 9Saz/26/2014 miestne príslušnému Krajskému súdu v Košiciach. o d ô v o d n e n i e : Dňa 31.7.2014 bol konajúcemu Krajskému súdu v Bratislave (ďalej len súd) doručený návrh - opravný prostriedok navrhovateľa zo dňa 31.7.2014 proti rozhodnutiu odporcu ČAS: MU-122-14/PO-Ž-2014 zo dňa 26.6.2014, ktorým navrhovateľovi nebol udelený azyl na území Slovenskej republiky, bola mu však poskytnutá doplnková ochrana. Ako to je zrejmé z adresy, uvedenej na samotnom návrhu (č.l. 1. súdneho spisu) , navrhovateľ sa v čase podania návrhu zdržiaval na adrese D. XXX/XX, Ž.. Táto adresa pobytu navrhovateľa bola potvrdená aj odporcom (č.l. 17. súdneho spisu) podľa zistenia ktorého sa na tejto adrese zdržuje od 2.7.2014. Dňom 2.7.2014 nadobudol právoplatnosť výrok o poskytnutí doplnkovej ochrany navrhovateľovi. Potvrdenie totožnosti tejto adresy verifikoval tiež odporca 5.9.2014 telefonickým dopytom na OCPPZ Žilina (č.l. 22. súdneho spisu) s tým, že túto adresu pobytu uviedol navrhovateľ pri vydaní dokladu o pobyte na Slovensku, vydaného v súvislosti s poskytnutou doplnkovou ochranou. Následne súd zabezpečil aj vyjadrenie OCP PZ Žilina zo 17.9.2014 (č.l. 25 súdneho spisu), podľa ktorého je navrhovateľ od 4.7.2014 prihlásený na vyššie uvedenej adrese. Podľa ust. § 11 ods.1 Občianskeho súdneho poriadku v platnom znení (ďalej len „O.s.p.“) konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa ust. § 21 ods. 3 zák. č. 480/2002 Z.z. o azyle a o zmene a doplnení niektorých zákonov v platnom znení (ďalej len zákon o azyle) na rozhodovanie o opravnom prostriedku podľa odsekov 1 a 2 je príslušný krajský súd. Podľa ust. § 246a ods.2 O.s.p. v konaní podľa tretej hlavy tejto časti je miestne príslušný všeobecný súd navrhovateľa alebo krajský súd, v obvode ktorého je tento súd. Podľa ust. § 14 zák. č.371/2004 Z.z. v platnom znení na konanie o opravných prostriedkoch proti rozhodnutiam vydaných v konaní o azyle podľa osobitného predpisu sú príslušné tieto súdy: a) Krajský súd v Bratislave pre územné obvody: 1. Krajského súdu v Bratislave, 2. Krajského súdu v Trnave, 3. Krajského súdu v Trenčíne, 4. Krajského súdu v Nitre, b) Krajský súd v Košiciach pre územné obvody: 1. Krajského súdu v Košiciach, 2. Krajského súdu v Prešove, 3. Krajského súdu v Banskej Bystrici, 4. Krajského súdu v Žiline. Podľa ust. § 85 ods.1 O.s.p. všeobecným súdom občana je súd, v ktorého obvode má občan bydlisko, a ak nemá bydlisko, súd, v ktorého obvode sa zdržuje. Podľa ust. § 250d ods.2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. S poukazom na vyššie citované zákonné ustanovenia a zistený stav veci súd skúmal svoju miestnu príslušnosť na konanie. Z podaného návrhu - opravného prostriedku proti rozhodnutiu odporcu, podobne ako zo súdom zabezpečených informácií (informácie na č.l. 17., 22., 25. súdneho spisu) súd zistil, ako to bolo vyššie uvedené, že navrhovateľ (ako osoba ktorej bola poskytnutá doplnková ochrana) je prihlásený k pobytu v Ž. - E. na D. Z.. Č.. XXX/XX. Označené mesto sa nachádza v územnom obvode Okresného súdu Žilina. , ktorý je všeobecným súdom navrhovateľa. Okresný súd Žilina sa nachádza v obvode Krajského súdu v Žiline, teda na rozhodovanie o opravnom prostriedku proti rozhodnutiu vydaného v konaní o azyle (s poukazom na vyššie citované zákonné ustanovenie § 14 zák. č.371/12004 Z.z. v platnom znení) v tomto konkrétnom prípade je miestne príslušný Krajský súd v Košiciach. Preto súd rozhodol tak, ako to je uvedené vo výrokovej časti tohto uznesenia. Po právoplatnosti tohto uznesenia bude spis zaslaný miestne príslušnému Krajskému súdu v Košiciach, ktorý vec prejedná a rozhodne v jej merite. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1014201278.1 (dáta aktuálne k 11. 11. 2026). Záväzné je znenie zverejnené súdom.




